বিরল রোগ ‘মোয়া মোয়া’র দেখা মিলল কলকাতা মেডিক্যাল কলেজে। এই রোগে আক্রান্ত লিলুয়ার বাসিন্দা এক মহিলা সেখানে চিকিত্সাধীন রয়েছেন। প্রাথমিক বিপদ কেটেছে বলে দাবি হাসপাতাল কর্তৃপক্ষের। বিষয়টি নিয়ে বিশেষ গবেষণাপত্র তৈরি করছেন মেডিক্যালের চিকিত্সকেরা। এই রোগের লক্ষণগুলি অনেকটা স্ট্রোকের মতো। মস্তিস্কে রক্তক্ষরণ, খিঁচুনি ইত্যাদি। 
কী এই ‘মোয়া মোয়া’? স্নায়ু বিশেষজ্ঞদের মতে, হৃদযন্ত্র থেকে দুই মূল ধমনী মস্তিষ্কে পৌঁছয়। সেখান থেকে মূলত দু’ভাগে ভাগ হয়। সেখানে মূল ধমনী যখন বন্ধ হয়ে যায়, তখন ছোট ছোট রক্তজালিকাগুলি নিজেদের মধ্যেই রক্ত সঞ্চালনের চেষ্টা করতে থাকে। তখনই হয় সমস্যা। কখনও কখনও রক্তজালিকা ফেটে গিয়ে রক্তক্ষরণ হয়। রোগীর খিঁচুনি, রক্তচাপের অস্বাভাবিকতা ও যন্ত্রণা হয়। জাপানে প্রথম এই রোগ চিহ্নিত হয়। ‘মোয়া মোয়া’ শব্দের অর্থ ধোঁয়াশা। 
মেডিক্যাল সূত্রের খবর, মাস দু’য়েক আগে ২৮ বছরের গৃহবধূ সংজ্ঞাহীন অবস্থায় আসেন। মেডিক্যালের মেডিসিন বিভাগে তাঁর চিকিত্সা শুরু হয়। এখন তাঁর সংজ্ঞা ফিরলেও কথা বন্ধ। চিকিৎসা চলছে। মহিলার ভাই বলেন, ‘‘একাধিক হাসপাতাল, নার্সিংহোম ফিরিয়েছে। বলেছে, বাঁচবে না। এখানে চিকিত্সকদের চেষ্টায় আমরা অভিভূত।’’ হাসপাতালের সুপার শিখা বন্দ্যোপাধ্যায় বলেন, ‘‘বিরলতম মোয়া মোয়া আক্রান্ত একটি মানুষকে এভাবে ধীরে ধীরে সুস্থ করাটা আমাদের চিকিত্সকদের সাফল্য। আশা করি তাঁকে সম্পূর্ণ সুস্থ করে বাড়ি ফেরাতে পারব।’’